જેલ અધિક્ષક હર્ષદ મહેતાએ જણાવ્યું હતું કે, સેન્ટ્રલ જેલનું પુસ્તકાલય વાચન વૈવિધ્ય પીરસતા દસ હજાર પુસ્તકોની સમૃદ્ધિ ધરાવે છે અને સાહિત્ય તથા વાચનપ્રેમી કેદીઓ દર મહિને પુસ્તકાલયમાંથી એક હજાર જેટલા પુસ્તકો ઇશ્યુ કરાવીને પોતાની વાચન ભૂખ સંતોષે છે. એટલું જ નહીં વાચનપ્રેમી બંદીવાનોએ જેલ કોટડીમાં પુસ્તક સમીક્ષાની પ્રવૃત્તિ શરૂ કરી છે. તેના હેઠળ દર ગુરુવારે વિવિધ બેરેક્સમાં સાંજના સમયે વાચનપ્રેમી કેદીભાઇઓ એકત્ર થાય છે અને પોતે વાચેલા પૈકીના એક પુસ્તકના સારાંશની ચર્ચા કરે છે. તેના કારણે વાચવા યોગ્ય પુસ્તકોનું માર્ગદર્શન મળે છે અને સાથી કેદીઓમાં વાચન માટેની જિજ્ઞાસા સતેજ બને છે.